ORANJESTAD (AAN): E anochi mas grandi den deporte di Aruba lo tuma luga awe diabierna, 19 di april 2024, unda cu lo reconoce e atletanan cu a sobresali durante aña 2023.
Un total di 24 federacion a manda nomber di nan atleta cu mas a destaca durante aña 2023 y un total di 150 atleta di diferente disciplina ta nomina. Ademas, lo reconoce 20 entrenado pa nan contribucion den e desaroyo di deporte di Aruba.
Fuera di esaki, lo rindi homenahe na dies (10) baluarte di deporte cu a aporta na e desaroyo di deporte di Aruba durante varios aña. Tambe, 4 atleta olimpico lo ricibi un certificado y pin for di World Olympians Association pa nan esfuerso, disciplina, dedicacion y promove e balornan olimpico. E anochi di gala lo tuma luga diabierna, 19 di april 2024 den Renaissance Convention Center, cuminsando 8 or di anochi. Pueblo di Aruba ta keda cordialmente invita pa sintonisa e anochi mas grandi den deporte di Aruba en bibo, a traves di Canal 22, TeleAruba y pagina di Facebook di Gabinete Wever-Croes. Minister Endy Croes ta desea tur nominado hopi exito e anochi aki.